কুঁচির সালোয়ার - Bangla Fashion | বাংলা ফ্যাশন
Bangla Fashion | বাংলা ফ্যাশন
নারী
পুরুষ
বাচ্চা
বিশেষ অনুষ্ঠান
সুগন্ধি
স্টোরস
সেল
খবর
ফ্যাশন শো
মডেল
অন্যান্য
Select Page
« কামিজে কাটিং স্টেটমেন্ট
কুর্তায় বৈশাখ »
কুঁচির সালোয়ার
Jul 7, 2009 | গ্যালারি, নারী, ফিচার | 0 comments
এত দিন দেখা যেত কামিজের কাটছাঁটেই পরিবর্তন, পরীক্ষা-নিরীক্ষা। ইদানীং সালোয়ারেও আসছে ভিন্নতা। কখনো ধুতির আদলে গোড়ালির কাছে কাটা, আবার কখনো প্রচুর কুঁচি দেওয়া ঢিলেঢালা সালোয়ারের চল হচ্ছে।
এখন যেমন অনেকে পরছেন অনেক ঘের দেওয়া সালোয়ার। কারও কাছে এটি পাতিয়ালা সালোয়ার, কেউ বা একে চেনে কুঁচি দেওয়া সালোয়ার নামে। যে যে-নামেই চিনুক না কেন, ফ্যাশনটা সালোয়ারের কুঁচি ঘিরেই।
‘যে সালোয়ারের কাট নিয়ে এত মাতামাতি তার আগমন পাকিস্তানের পেশোয়ার থেকে। তবে আসল কাটটিতে থাকে অনেক বেশি কুঁচি। সেখান থেকে কিছুটা কুঁচি কমিয়েই আমরা পরেছি। তৈরি করে নিয়েছি এ দেশি একটা স্টাইল।’ জানালেন বিবি রাসেল।
মেয়েদের ফ্যাশনে এ সালোয়ারটি পেয়েছে বেশ জনপ্রিয়তা। ঘরোয়া পরিবেশ, আড্ডা, কলেজ-বিশ্ববিদ্যালয় এমনকি অফিস যাত্রায়ও এ সালোয়ার গ্রহণীয়। স্বাচ্ছন্দ্যই যেন এর বড় কারণ, বিশেষ করে গরমের সময়ে। তবে বর্ষায়ও এর বাড়তি পাওনা আছে। গোড়ালির ঠিক ওপরেই শেষ হয়ে যাওয়ায় কাদা-পানি থেকেও কাপড়টা বাঁচানো যায়।
সৌন্দর্য কুঁচিতেই
কুঁচির পর কুঁচি, ভাঁজের পর ভাঁজ-এ যেন নকশার এক খেলা। কুঁচি সালোয়ারের আসল সৌন্দর্য এটাই। কুঁচি সালোয়ারে নকশা নিয়ে খেলা করা যায় অনেকভাবে; কাটছাঁটে আনা যায় পরিবর্তন। ছাঁটের এই ভিন্নতাগুলো দেখা যায় বিবি রাসেলের তৈরি সালোয়ারগুলোতেও। পাতিয়ালা, যোধপুরী এবং মরোক্কান স্টাইলের ছাঁটে তিনি বানিয়েছেন কুঁচির ঘের দেওয়া সালোয়ারগুলো।
দর্জি ভাষ্য
নানা রকম নামে সালোয়ারটি চলছে। বলা যায়, কুচির রকমফেরেই তৈরি হয় আলাদা স্টাইল। দরজি ঘর ঘুরে খোঁজ পাওয়া গেল নানা রকম কুঁচি দেওয়া সালোয়ারের কাট-ছাঁট।
স্টাইল-১
সালোয়ারের পেছনে কোনো কুঁচি হবে না, যা হবে সব সামনে। সামনের দুই পাশে দু-একটা বড় কুঁচি, বাকি ছোট কুঁচির সংখ্যা হবে তিন-চারটি। বড় কুঁচিগুলোর মাপ হবে সাধারণত আড়াই ইঞ্চি। ছোট কুঁচিগুলো হয় আধা ইঞ্চি করে।
স্টাইল-২
এই সালোয়ারের কুঁচিগুলো হয় অনেক বেশি এবং ঘন। তবে অনেকে কম কুঁচি পছন্দ করেন। সামনে ও পেছনে চারদিকে ঘুরিয়ে সমানসংখ্যক কুঁচি দেওয়া হয় এতে; মন চাইলে চারটা করে আটটা, পাঁচটা করে ১০টা অথবা ছয়টা করে ১২টা দেওয়া যায়। কুঁচিগুলো হবে এক থেকে সোয়া ইঞ্চি মাপের।
স্টাইল-৩
কোমরের দুই দিকে চার থেকে পাঁচ ইঞ্চির মতো জায়গায় কুঁচিটা হবে না, বাকি জায়গায় মনমতো বসান কুঁচি। এক থেকে সোয়া ইঞ্চির মতো বড় হবে কুঁচিগুলো।
স্টাইল-৪
কম কুঁচি দিয়ে এবং অনেক ফুলিয়ে-ফাঁপিয়ে করা হয় এই স্টাইলটি। গোড়ালির দিকে এসে হঠাৎই বন্ধ হয়ে যাবে মুহুরিটি। তবে সালোয়ারের মুহুরি হতে হবে অনেক কম। মজাটা তো এখানেই। স্টাইলটাও ফুটে ওঠে কম মুহুরির মধ্য দিয়ে। তো কত হওয়া উচিত মুহুরিটি? ১২ থেকে সাড়ে ১৩ ইঞ্চির মধ্যেই হতে হবে। মুহুরির জায়গায় করাতে পারেন কারুকাজ, লাগাতে পারেন বক্রম।এটা আর কিছুই নয়, নিচের দিকে দুই থেকে সাড়ে তিন ইঞ্চির মতো জায়গা শক্ত করে বেঁধে দেবে। দেখতে ভালোই লাগে। এ ছাড়া দিতে পারেন পাইপিং, হুক, চেইন ইত্যাদি। লাগাতে পারেন লেসও।
রং, কাপড় কথোপকথন
এই সালোয়ারের কাপড়টি এক রঙাই হওয়া ভালো, কামিজ যেকোনো নকশারই হোক না কেন। কারণ একটাই, এতে কুঁচি ও ভাঁজের সৌন্দর্যটা ফুটে উঠবে ভালোভাবে।
বিবি রাসেল বলেন, যে রকমই কাপড় নেওয়া হোক না কেন, তা হতে হবে নরম। নরম সিল্ক, ডুপিয়ান, সুতি, ভালো খাদি দিয়ে বানাতে পারেন সালোয়ার। তবে কাপড় যেন শক্ত ও মোটা না হয়, তা হলে পরার পর পায়ের গড়ন বেশ ভারী দেখাবে। এই সালোয়ারটি করতে আপনার লাগবে তিন থেকে চার গজ কাপড়। কতটুকু কুঁচি চাচ্ছেন তার ওপরই নির্ভর করবে কাপড়ের পরিমাণ।
একটির সঙ্গে অনেক কিছু
ভাবুন তো, প্রিয় খাটো কুর্তাটি পরেছেন সাধারণ সালোয়ার দিয়ে। হাস্যকর লাগছে, তাই না। একই কুর্তা পরুন কুঁচি সালোয়ার দিয়ে। হ্যাঁ, এটাই এখন ফ্যাশনের নতুন চেহারা। লম্বায় ছোট বা বড় টি-শার্ট, ফতুয়া দিয়ে পরলে ফ্যাশনেবল লুকটি তৈরি করা যাবে বলে মনে করছেন বিবি রাসেল।
কামিজ পরলে লম্বায় ছোট কামিজটিই বাঞ্ছনীয়। না হলে কুঁচি ও ভাঁজের বাহার বৃথা যাবে। ভালো লাগবে ফতুয়া, টিউনিক ধাঁচের খাটো টপ এবং ছোট বেবি ফ্রকও।
সব বয়সেই মানানসই
বিবি রাসেলের সাক্ষাৎকারটি যখন নেওয়া হচ্ছিল, তখন তাঁর পরনেও ছিল কুঁচি সালোয়ার। কোন বয়সে এটি বেশি মানানসই? উত্তরে হেসে বললেন, ‘আমি নিজেও তো পরে আছি। সব বয়সেই এটি পরা যায়। তবে কতটা সাবলীলভাবে এটা একজন বহন করতে পারবে, আসল ব্যাপারটা সেখানেই।’
কোথায় পাবেন
বিবি প্রোডাকশনস ও যাত্রায় কিনতে পাওয়া যায় এই সালোয়ার। এ ছাড়া নিজের মনের মতো করে বানিয়ে নিতে দর্জিবাড়ি তো আছেই।
রয়া মুনতাসীর
সহযোগিতাঃ অ্যাট্রিয়াম
সূত্র: দৈনিক প্রথম আলো, জুলাই ০৭, ২০০৯
Related
বিষয়শ্রেণী
বিষয়শ্রেণীSelect Categoryঅন্যান্য  (13)খবর  (68)গ্যালারি  (136)টিপস্‌ এণ্ড টেকনিক  (1)নারী  (61)পুরুষ  (31)ফিচার  (111)ফ্যাশন শো  (20)বাচ্চা  (10)বিশেষ অনুষ্ঠান  (33)ভিডিও  (1)মডেল  (5)সুগন্ধি  (9)সেল  (7)স্টোরস  (37)
সাম্প্রতিক মন্তব্য
uzzal on সিল্ক আর ছাপা শাড়িতে ঈদ
সরলা on নাক সেজেছে নাকছাবিতে
আজিজুল হাকিম on নাক সেজেছে নাকছাবিতে
বৈশাখে ছেলেদের সাজ | SORGOL on বৈশাখে ছেলেদের সাজ
অন্তরেবাংলাদেশ – OntoreBangladesh » নতুন ঢঙের কামিজ on নতুন ঢঙের কামিজ
এভারগ্রীন বাংলা
লাইব্রেরি
জোকস
ডিকশনারি
লিরিক
Facebook
Twitter
Google
RSS
Evergreen Bangla